ไตรรงค์ ไม่ห่วงหนี้สาธารณะพุ่ง
ไตรรงค์ ไม่ห่วงหนี้สาธารณะพุ่ง มั่นใจไทยเข้มแข็งกู้ไม่ถึง 4 แสนล้านบาท
2 เม.ย. 2553

ไตรรงค์ ไม่ห่วงหนี้สาธารณะพุ่ง มั่นใจไทยเข้มแข็งกู้ไม่ถึง 4 แสนล้านบาท 
นายไตรรงค์ สุวรรณคีรี รองนายกรัฐมนตรีทางด้านเศรษฐกิจ เปิดเผยว่า ขณะนี้รัฐบาลยังไม่มีความเป็นห่วงเรื่องหนี้สาธารณะที่เพิ่มสูงขึ้น เนื่องมาจากการกู้เงินเพื่อนำไปใช้ในโครงการไทยเข้มแข็ง เพราะขณะนี้เชื่อว่า วงเงินกู้ตาม พ.ร.ก.ให้อำนาจกระทรวงการคลังกู้เงินเพื่อฟื้นฟูเศรษฐกิจ พ.ศ. 2552 วงเงิน 4 แสนล้านบาทนั้น   จะไม่สามารถกู้เงินได้เต็มทั้งวงเงิน 4 แสนล้านบาท เนื่องจากขณะนี้ยังมีอีกหลายกระทรวงได้แก่ กระทรวงศึกษาธิการ กระทรวงสาธารณะสุข และกระทรวงทรัพยากรและสิ่งแวดล้อม ยังไม่สามารถเสนอรายละเอียดขอใช้งบในโครงการไทยเข้มแข็งส่วนที่เหลืออีก 7 - 8 หมื่นล้านบาทได้ ทั้งนี้ต้องรอพิจารณาดูรายละเอียดโครงการที่จะเสนอมาให้พิจารณาใหม่อีกครั้งในวันที่ 20 เม.ย. นี้ หลังจากที่มีการขยายเวลาสิ้นสุดการเสนอโครงการเมื่อวันที่ 31 มี.ค. ที่ผ่านมา  
"ไม่ห่วงเรื่องหนี้สาธารณะ เพราะไทยเข้มแข็งคงกู้ไม่ครบจำนวน 4 แสนล้านบาท อาจจะเหลืออีก 7 - 8 หมื่นล้านบาทในส่วนของกระทรวงที่ยังไม่
เสนอโครงการมาต้องรอดูวันที่ 20 เม.ย. นี้ก่อน ส่วนที่นักวิชการกัวลก็เป็นเรื่องของเขาที่อาจจะเอาตัวเลขเงินกู้ทั้งโครงการตาม พ.ร.ก. และ พ.ร.บ. จำนวน 8 แสนล้านบาทมาคำนวณ แต่เชื่อว่าแค่ 4 แสนล้านบาทแรก ก็คงกู้ได้ไม่หมดแล้ว " นายไตรรงค์กล่าว 
อย่างไรก็ตาม ก่อนหน้านี้กระทรวงการคลังได้ทำการกู้เงินโดยการออกพันธบัตรแล้วเป็นเงินประมาณ 1.5 แสนล้านบาท ในจำนวนนี้นำไปใช้คืนเงินคงคลังจำนวน 5 หมื่นล้านบาท ซึ่งวยังเหลือวงเงินที่จะกู้ตาม พ.ร.ก.กู้เงินเพื่อนำมาฟื้นฟูเศรษฐกิจอีกราว 2.5 แสนล้านบาท
ขณะที่ยอดหนี้หนี้สาธารณะ ณ วันที่ 31 ธ.ค. 2552 มีจำนวน 3.96 ล้านล้านบาท หรือ 43.85% ของผลิตภัณฑ์มวลรวมภายในประเทศ (จีดีพี) เมื่อเปรียบเทียบกับเดือนก่อนหนี้สาธารณะลดลง 2,660 ล้านบาท